ΕΛΛΗΝΙΚΗ ΔΗΜΟΚΡΑΤΙΑ

ΔΙΚΗΓΟΡΙΚΟΣ ΣΥΛΛΟΓΟΣ ΝΑΞΟΥ Αριθμ. πρωτ. 5.845

ΧΩΡΑ ΝΑΞΟΥ, ΝΑΞΟΣ 843 00 Νάξος 3/3/2021

Τηλ. 22850-24187-fax 22850-25601

e-mail dsnax@dsnax.gr

Αξιότιμο

Βουλευτή Κυκλάδων

Κ. Νικόλαο Συρμαλένιο.

**ΨΗΦΙΣΜΑ ΤΟΥ Δ.Σ. ΤΟΥ ΔΙΚΗΓΟΡΙΚΟΥ ΣΥΛΛΟΓΟΥ ΝΑΞΟΥ**

    Στα πλαίσια των έντονων κινητοποιήσεων του Δικηγορικού κλάδου, για την υλοποίηση του διεκδικητικού πλαισίου της Ολομέλειας των Δικηγορικών Συλλόγων, και σε εφαρμογή της από 13.2.2021 απόφασης της Συντονιστικής Επιτροπής των Προέδρων των Δικηγορικών Συλλόγων Ελλάδος, αναφορικά με τη δεινή οικονομική και επαγγελματική θέση που έχουν περιέλθει και οι Δικηγόροι πανελλαδικά, από την έναρξη της πανδημίας μέχρι σήμερα, αποστέλλουμε το ακόλουθο ψήφισμα του Διοικητικού Συμβουλίου του Δ.Σ Νάξου για την ενεργή στήριξη και παρέμβασή Σας, το οποίο αναφέρει τα εξής:

 «Οι Δικηγόροι ανήκουμε στους επαγγελματικούς κλάδους εκείνους, που έχουν πληγεί ιδιαίτερα από τις συνέπειες της πανδημίας, λόγω της αναστολής λειτουργίας των δικαστηρίων και της υπολειτουργίας υπηρεσιών που άπτονται της άσκησης του δικηγορικού επαγγέλματος, αλλά και της ουσιώδους συρρίκνωσης της οικονομικής δραστηριότητας.

Συμπληρώνουμε ήδη ένα χρόνο από την έναρξη της πανδημίας, χωρίς κανείς να είναι σε θέση να προβλέψει με ασφάλεια την εξέλιξή της. Τα προβλήματα συνεχώς επιδεινώνονται, οι συνέπειες ενεργούν πολλαπλασιαστικά και τα όρια των αντοχών έχουν εξαντληθεί.

Η Πολιτεία οφείλει να μας στηρίξει, κάτι που μέχρι σήμερα δεν έχει κάνει, στον επιβαλλόμενο βαθμό. Μάλιστα, η όποια μέχρι σήμερα στήριξή της υπολείπεται σημαντικά της στήριξης που παρείχε σε άλλους πληττόμενους επαγγελματικούς κλάδους.

Για τους δικηγόρους, όπως έχουμε, κατ’ επανάληψη, διακηρύξει, η στήριξή μας δεν είναι μόνο θέμα επιβίωσης, αλλά αποτελεί ζήτημα αξιοπρέπειας, λαμβανομένου υπόψη του θεσμικού μας έργου ως συλλειτουργών της δικαιοσύνης.

Στα πλαίσια αυτά, σας καλούμε να υποστηρίξετε τις διεκδικήσεις μας, που συνίστανται ιδίως:

  1. Στη διασφάλιση της διαρκούς  και ακώλυτης λειτουργίας της δικαιοσύνης, που αποτελεί το «αποκούμπι» κάθε  πολίτη για να βρει το δίκιο του και να προασπίσει τα συμφέροντά του.

Δίκες που αφορούν στο δικαίωμα προστασίας ευαίσθητων κατηγοριών της κοινωνίας (πχ. προσωρινή δικαστική προστασία, διατροφές ανηλίκων, εργατικές αξιώσεις, μισθωτικές υποθέσεις, κρατούμενους κ.ο.κ.), πρέπει, σε κάθε περίπτωση, να γίνονται με την τήρηση των μέτρων πρόληψης και προστασίας και τον χρονικό καταμερισμό της συζήτησης των υποθέσεων.

  2. Στην οικονομική μας στήριξη, στο επίπεδο που έχουν στηριχθεί άλλοι επαγγελματικοί κλάδοι.

Σε κάθε περίπτωση, πρέπει, κατά προτεραιότητα και πέραν του πάγιου διεκδικητικού πλαισίου της Ολομέλειας των Δικηγορικών Συλλόγων Ελλάδος, να απαλλαγούμε των τρεχουσών ασφαλιστικών εισφορών και του τέλους επιτηδεύματος 2020, αφού αδυνατούμε να ασκήσουμε το επάγγελμά μας, να ανασταλούν οι φορολογικές μας υποχρεώσεις (ΦΠΑ) και να μειωθεί το μίσθωμα επαγγελματικής στέγης και για τους προσεχείς μήνες.

Στους δύσκολους αυτούς καιρούς, που διακυβεύεται η επαγγελματική και οικονομική μας επιβίωση, η ίδια μας η ύπαρξη, δεν αρκούν τα λόγια, η κατανόηση, οι ευχές και οι εθιμοτυπικές επισκέψεις. Ούτε δικαιολογείται η επίκληση άγνοιας για τα προβλήματά μας.

Ζητούμε την άμεση έμπρακτη συμπαράστασή σας και την παρέμβασή σας στα κέντρα λήψεων των αποφάσεων για την υλοποίηση των δίκαιων  διεκδικήσεων του κλάδου μας».

  Για το Δ.Σ. Νάξου

 Η Πρόεδρος Η Γ. Γραμματέας

 Μαρία Μάρκου Αντωνία Βασιλάκη